1. BEVEZETÉS

2008 novemberében a Bizottság úgy határozott[1], hogy a korábbi Economat számlákon felhalmozódott működési többletet és kamatokat négy konkrét, a személyzet érdekét szolgáló szociális projekthez allokálja, a következő összegek erejéig:

- támogatás a fogyatékossággal élő gyermekek napközi gyermekfelügyeletbe történő integrálásához (100 000 EUR);

- az overijsei sportlétesítmények fejlesztése (500 000 EUR);

- az európai negyed munkakörülményeinek javítását szolgáló infrastruktúra (600 000 EUR);

- az EP fitneszstúdiójához nyújtott hozzájárulás (1 500 000 EUR).

2008 júniusában a fent említett többlet pontosan 2 733 356 EUR volt, a forrás 2009. áprilisi tényleges lezárásának időpontjában pedig 2 839 914,96 EUR. Az összeget címzett bevételként könyvelték el.

Az első projekt (támogatás a fogyatékossággal élő gyermekek napközi gyermekfelügyeletbe történő integrálásához) forrásait már el is különítették és felhasználták. A harmadik projekt (az európai negyed munkakörülményeinek javítását szolgáló infrastruktúra) forrásait elkülönítették építési munkálatokra, melyekre vonatkozóan benyújtották az építési engedélyeket.

Az Európai Parlament projektjének (1 500 000 EUR) végrehajtása lehetetlenné vált, mivel 2009-ben úgy döntöttek, hogy nem hajtják végre a projektet annak eredeti formájában, és ezt az összeget 2009 óta mindig átvitték a következő évre.

Ennek eredményeképpen összesen 1 639 914,96 EUR áll rendelkezésre egy új projekthez, mely a parlamenti projektre szánt 1 500 000 EUR-ból és a korábbi Economat számlákon véglegesen megmaradt összeg (2 839 914,96 EUR) és a 2008-as közleményben meghatározott projektek összegének különbségéből származó 139 914,96 EUR összegből tevődik össze.

Az említett események fényében e közlemény célja az, hogy tájékoztassa az Európai Parlamentet és a Tanácsot a kiosztatlan korábbi Economat források 2008. évi közlemény szerinti elosztását érintő módosításokról.

2. A PARLAMENTI FITNESZSTÚDIÓ-PROJEKT MÉRETÉNEK CSÖKKENTÉSE

2009 nyarán tájékoztatták a Bizottságot az Európai Parlament Elnökségének arra irányuló döntéséről, hogy jelentősen csökkentik a projekt méretét, annyira, hogy a Bizottság hozzájárulására már nem is volt szükség. 2009 decemberében a Bizottság szolgálatai a parlamenti adminisztrációnak szóló válaszukkal nyugtázták ezt a döntést, és bejelentették, hogy a 1,5 millió EUR-nak új rendeltetést keresnek.

3. AZ OVERIJSEI LÉTESÍTMÉNYEK FELÚJÍTÁSA

Az 1974 óta a Bizottság tulajdonában lévő overijsei létesítmények felújításának ötletét támogatták a személyzet képviselői, és számos bizottsági cselekvési terv is előirányozta.

Ugyanakkor a költségvetési források hiánya és a helyi hatóságok területhasznosítási terveinek 2009. évi változása miatt megvalósíthatatlanná váltak a kidolgozott tervek, és következésképpen elmaradt a felújítás. A területhasznosítási tervből következő további akadályokat is figyelembe vevő új projektre vonatkozó tanulmány elkészítése 2011 elején kezdődött, és jelenleg is folyamatban van. Az új projekt keretében egy új épület épülne (sport- és társadalmi tevékenységek céljából, a sportfunkciókhoz szükséges szaniter helyiségekkel), és lehetővé válna a központ napközi gyermekfelügyeleti célra való hasznosítsa húsvétkor és a nyáron (gyermekmegőrző intézmények[2]), amely a jelenlegi két, teljesen elavult épület helyébe lépne, a környező területet átalakítanák, a főépületet felújítanák (jobb energiafogyasztási normákhoz igazítanák), valamint a különböző sportlétesítményeket újítanának fel és alakítanának ki.

A korábbi Economat-forrásokat, nevezetesen az Európai Parlament fitneszstúdiójához tervezett hozzájárulást az overijsei létesítmény felújításán belül egy konkrét projekthez rendelnék hozzá.

Az új overijsei felújítási terv legfontosabb célja az, hogy valamennyi intézmény személyzete számára hozzáférhető gyermekfelügyeletei szolgáltatásokat kínáljon a húsvéti és nyári időszakban, növelje a létesítmény értékét, csökkentse az üzemeltetési költségeket – többek között korszerű fűtési és szellőzési megoldások alkalmazása útján, az előírásoknak megfelelő szinten tartsa a létesítményt, különösen a következők céljából:

- minőségi és kapacitási szempontból egyaránt alkalmas legyen gyermekek szabad téri és zárt téri tevékenységeihez (napközi gyermekfelügyelet a húsvéti és nyári időszak során;

- a kapcsolódó szervezetek rendelkezésére álljon (amelyek jelenleg harmadik felektől bérelnek hasonló létesítményeket, mint például az Európai Iskolák), fizetés ellenében a sportheteik számára;

- hozzáférhetővé váljon csökkent mozgásképességű személyek számára;

- sport- és szabadidős tevékenységeket kínáljon a gyermekek, a személyzet és családtagjaik számára;

- bizonyos képzési tevékenységek számára is rendelkezésre álljon.

Következésképpen a tervek szerint a korábbi Economat számlák működési többletéből rendelkezésre álló összesen 1 639 914,96 EUR-t, valamint a sportlétesítmények fejlesztésére már korábban előirányzott 500 000 EUR-t az overijsei felújításnak a fent említett napközi gyermekfelügyelet célját szolgáló konkrét projekttel közvetlenül kapcsolatos beruházási költségeinek finanszírozására allokálják.

A korábbi Economat-források felhasználására vonatkozó általános feltételekkel összhangban, melyeket az eredeti 2008. évi közlemény rögzít, ez a konkrét beruházás nem támaszt pótlólagos emberi vagy pénzügyi erőforrás-igényeket. A Bizottság eszközeinek elfogadható állapotban tartásához és az ingatlanok üzemeltetési költségeihez (karbantartás, energia, biztonság) szükséges költségvetést továbbra is a Bizottsághoz allokált meglévő forrásokból fedezik.

Meg kell jegyezni, hogy a források tényleges lekötése nagyban függ a még nem megkapott építési engedélyektől. Bár a helyi hatóságokkal előzetesen felvett kapcsolatok során nem utalt semmi különös nehézségekre, az építési engedélyek sorsa nem áll teljes mértékben a bizottsági szolgálatok ellenőrzése alatt. Ez adott esetben további késedelmet okozhat a projektben, és nem zárható ki teljesen, hogy akár a projekt teljes megvalósíthatóságát is megkérdőjelezi. Ezért helyénvaló már most azzal számolni, hogy a forrásokat adott esetben egy másik szociális projekthez kell majd allokálni, ha az építési engedélyek késedelme veszélybe sodorná a projektet.

4. KÖVETKEZTETÉS

A javaslat arra irányul, hogy a rendelkezésre álló 1 639 914,96 EUR-t hozzáadják a fentiekben részletezettek szerint az overijsei sportlétesítmények felújítási projektjén belül a napközi gyermekfelügyelethez kapcsolódó konkrét projektre eredetileg elkülönített 500 000 EUR-s finanszírozáshoz.

Az új projekt meghatározásához, a kapcsolódó tanulmányok kivitelezéséhez, a beszerzendő építési engedélyekhez, valamint az ajánlati felhívásokhoz szükséges idő miatt lehetetlen volt a forrásokat az eredetileg tervezettek szerint a 2009/2010/2011-es költségvetési években felhasználni. Ebben a szakaszban az új projekttel kapcsolatos forrásokra vonatkozó kötelezettségvállalások időpontja várhatóan 2012/2013 lesz.

Ezért a költségvetési rendeletet (10. cikk) alkalmazva a fel nem használt forrásokat átviszik a következő év(ek)re.

A Bizottság:

- Jóváhagyja 2 139 914,96 EUR kiosztását az overijse-i létesítmény felújításán belül a napközi gyermekfelügyeleti funkcióval kapcsolatos konkrét projektre. A jelen határozat végrehajtásához szükséges költségvetési műveleteket az érintett szolgálatok biztosítják majd.

- Ezúton tájékoztatja az Európai Parlamentet és a Tanácsot a korábbi Economat-források részleges átcsoportosításáról, valamint e források átvitelének szükségességéről.

- Egyetért a források más, szociális területtel kapcsolatos projekthez való allokálásával egy új közleményt követően, amennyiben az overijsei projektet külső okok miatt fel kell adni.

[1] COM(2008) 692 végleges, 2008. november 12.

[2] A nyári és húsvéti szünet időszakában erre nagyon nagy igényt támaszt a személyzet/szülők, és a szolgáltatás nem biztosítható más módon.